115. SESJON I DEN INTERPARLAMENTARISKE UNION 16.-18. OKTOBER 2006

OPPSUMMERING

115. sesjon i Den interparlamentariske union (IPU) fant sted i Geneve 16.-18. oktober 2006 i Geneve. Den norske IPU-delegasjonen bestod av Finn Martin Vallersnes (H), leder, Espen Johnsen (A), Ingrid Heggø (A) og Per Roald Bredvold (FrP). 

 Suspensjon av Thailands deltakelse i IPUs aktiviteter
Neste IPU-sesjon (116. sesjon) var opprinnelig planlagt å finne sted i Thailand våren 2007, men som følge av militærkuppet og oppløsningen av parlamentet ble det besluttet at IPU-sesjonen likevel ikke vil finne sted der. Thailand ble suspendert fra IPUs aktiviteter. Samtidig ble Thailand tilbudt støtte fra IPU til å gjeninnføre parlamentarisk demokrati. 116. sesjon vil i stedet ventelig finne sted i Geneve eller i Indonesia. 

Hastetema: Nord-Koreas prøvesprengning

De ble holdt avstemming i IPU-forsamlingen om to foreslåtte hastetemaer. Det ene gjaldt oppbyggingen av Libanon etter krigen sist sommer, og det andre gjaldt en fordømming av Nord-Koreas atomprøvesprenging tidligere i oktober. Den norske delegasjonen stemte sammen med de andre landene i vestgruppen (”tolv pluss”) for å vedta Nord-Koreas prøvesprenging som hastetema. Dette temaet vant flest stemmer. I debatten var det særlig land i regionen som var aktive, og de arabiske land som heller ville ha fokus på Midtøsten. Kina støttet forslaget om resolusjonen om Nord-Korea. India og Pakistan argumenterte for å fjerne referansen til ikke-spredningsavtalen. 
Førstekomite: Terrorisme og energisikkerhet
Temaet var i utgangspunktet en noe uvanlig kombinasjon av viktige saksområder, men debatten dreide seg i stor grad om terrorisme. Den norske delegasjonen la naturlig nok i sitt innlegg størst vekt på energisikkerhet. Få av den norske delegasjonens forslag til endringer på dette området ble tatt til følge. Vallernes’ innlegg påpekte nødvendigheten av at kampen mot terrorisme må foregå innenfor rettstatens prinsipper. Kampen mot terror er ingen krig, men kamp mot alvorlig og destruktiv kriminalitet. Han fremhevet videre behovet for åpenhet, forutsigbarhet og godt styresett i land som forvalter petroleumsressurser. Videre omtalte han nødvendigheten av mer effektiv energibruk, og utvikling av alternative energikilder.  
Den største uenigheten i debatten handlet om hvorvidt statsterrorisme og okkupasjon skulle tas med i resolusjonen. Den norske delegasjonen stemte mot å bringe dette inn i resolusjonen. Det ble funnet et kompromissforslag om at ”alle former for terrorisme” var omfattet av teksten.
Andrekomite: Tusenårsmålene

Det var relativt stor konsensus i denne debatten, selv om flere delegasjoner benyttet muligheten til å ta opp nasjonale synspunkter som ikke hadde relevans i forhold til temaet. De fleste anså store og uhåndterlige gjeldsbyrder som ødeleggende for utvikling. Likevel var det enkelte delegasjoner som hadde sterke synspunkter på enkelte deler av teksten i resolusjonen. Noen representanter fra donorland ønsket mer kontroll med hva utviklingshjelp blir brukt til, mens mottakerlandenes representanter ikke ønsket en utvikling mot overformynderi. Den norske delegasjonen trakk frem et ønske om å få med i resolusjonen at gjeldsslette bør komme i tillegg til offisiell utviklingshjelp. Dette synspunktet ble sendt IPU i forkant av sesjonen, deretter tok delegasjonens representant, Johnsen, det opp i sitt i innlegg. Komiteens redaksjonskomite valgte å se bort fra forslaget, og delegasjonen tok det opp nok en gang da resolusjonens tekst ble drøftet detaljert. Likevel var det ikke noe ønske om å ta med dette elementet. Resolusjonsteksten ble videre utvidet med å påpeke betydningen av kvinners betydning for utvikling, samt berømme Nobelprisvinner Junus og arbeidet med gunstige låneordninger for fattige.
Tredjekomite: Forsvunne personer

I debatten ble mange ulike situasjoner omtalt der personer er forsvunnet, ikke bare ved væpnet konflikt. Menneskehandel og naturkatastrofer er omfattet av resolusjonen. Flere konkrete situasjoner og konflikter ble også omtalt, selv om resolusjonen er generell og ikke knyttet til enkeltsituasjoner. Flere innlegg fremholdt betydningen av de pårørendes behov for å få informasjon. Videre ble behovet for beskyttelse av dem som holdes under fengselslignende forhold. Faren for tortur ble særlig nevnt. Videre ble betydningen av preventive tiltak omtalt av flere. Straffrihet må unngås, sa flere. Heggø viste til den nylig vedtatte konvensjonen om tvungne forsvinninger og oppfordret til ratifikasjon, hun omtalte behovet for forebygging av forsvinninger, unngåelse av straffrihet, kvinners sårbare stilling, og behovet for internasjonalt samarbeid gjennom Interpol og på andre måter.
IPU-reform

Hovedspørsmålene var de følgende:
1. IPU skal knyttes nærmere til FN og FNs dagsorden. Omgjøring av høstsesjonen til å bare være møte i Rådet, ikke Forsamlingen, og med FNs temaer.
2. Sterkere politisk rolle og synlighet for IPUs president.

3. Oppnevnelse av visepresidenter, fortrinnsvis fra Eksekutivkomiteen. 

IPU-presidenten møtte ikke innvendinger mot å fortsette sitt reformarbeid langs disse linjer, som støttes av den norske delegasjonen.
Budsjettet for 2007

Budsjettet ble vedtatt i Rådet. Det overholder tidligere vedtatte retningslinjer for ikke å overskride 3 % budsjettvekst. Den nye bidragsskalaen vil gjøre det lettere for fattige, små land å bli IPU-medlem. Land med stor økonomisk vekst vil få økte bidrag, herunder Kina. Det samme gjelder Norge. IPUs bidragsskala bringes nærmere FNs bidragsskala. Det var ikke innvendinger mot den sterke økningen av ekstern finansiering av IPUs aktiviteter, men det ble fremholdt at IPU ikke må starte enkeltprosjekter før den aktuelle eksterne finansieringen er på plass. Den norske delegasjonen har på det siste punktet vært opptatt av å sikre at ekstern finansiering ikke må føre til at IPUs prioriteringer settes av givere, og ikke av IPUs organer. 
Resolusjon i FNs Generalforsamling om FN og IPU

Umiddelbart etter IPU-sesjonen vil FNs generalforsamling innlede forhandlingene om et utkast til resolusjon fra Italia om samarbeidet mellom FN og IPU. Delegasjonene til IPUs 115. forsamling ble oppfordret til å kontakte sine respektive FN-delegasjoner og utenriksdepartementer med oppfordring om å støtte resolusjonen. Den ble ansett å kunne være et positivt bidrag til å styrke samarbeidet mellom IPU og FN. Den norske IPU-delegasjonen kontaktet FN-delegasjonen i New York med oppfordring om at de støttet resolusjonen. 
Menneskerettighetskomiteen

IPUs menneskeretighetskomite avla sin rapport til IPUs Råd. Rapporten omfattet denne gangen 142 parlamentarikere i 19 land. Blant de nye sakene var Israels fengsling i juni i år av 24 parlamentarikere i Den palestinske lovgivende lovgivende forsamling PLC, inkludert parlamentspresident El-Dweik. De tilhører Hamas. Blant de sakene som ser ut til å finne en positiv løsning, er saker fra Mongolia.
Tolv pluss-saker (IPUs vestgruppe)
1. Den viktigste saken denne gangen var valget av ny tolv pluss-formann. Valget stod mellom John Austin fra UK og Robert Denis del Picchia fra Frankrike. Den norske delegasjonen og de øvrige nordiske (i all hovedsak) ga sine stemmer til Austin, som vant med 38 stemmer mot 37 til del Picchia. 
2. Revisjon av tolv pluss-reglene gjaldt nå særlig to hovedspørsmål, som begge ble gjenstand for avstemning. For det første ble det tyske forslaget om oversettelse til andre språk enn engelsk og fransk i tolv pluss nedstemt. For det andre ble forslaget om å endre navnet på tolv pluss-gruppen nedstemt. 

Finn Martin Vallersnes

Leder av Stortingets delegasjon til Den interparlamentariske union
